b'\n_START_ARTICLE_\nCezari\xc5\xb3 miestas\n_START_PARAGRAPH_\nCezari\xc5\xb3 miestas (isp. Ciudad de los C\xc3\xa9sares), taip pat \xc4\xafvairiai \xc5\xbeinomas kaip Patagonijos miestas, Klajojantis miestas, Trapalanda ar Trapananda, Lin Lin arba Elel\xc3\xadn, yra mitinis miestas Piet\xc5\xb3 Amerikoje, kur\xc4\xaf neva surado nuskendusio ispan\xc5\xb3 laivo j\xc5\xabrininkai ir kuris buvo pilnas aukso ir sidabro. Miestas galb\xc5\xabt esti ka\xc5\xbekur Patagonijoje, And\xc5\xb3 kaln\xc5\xb3 sl\xc4\x97nyje tarp \xc4\x8cil\xc4\x97s ir Argentinos. Nepaisant ilg\xc5\xb3 ie\xc5\xa1kojim\xc5\xb3, vykusi\xc5\xb3 kolonizuojant Piet\xc5\xb3 Amerik\xc4\x85, joki\xc5\xb3 \xc4\xafrodym\xc5\xb3, kad Cezari\xc5\xb3 miestas egzistuoja, nebuvo rasta._NEWLINE_Cezari\xc5\xb3 miesto apra\xc5\xa1ymuose kalbama apie klestint\xc4\xaf ir turting\xc4\x85 miest\xc4\x85, piln\xc4\x85 aukso, sidabro ir deimant\xc5\xb3. Kartais miestas minimas kaip u\xc5\xbeker\xc4\x97tas, tod\xc4\x97l pasirodantis tik tam tikrais momentais. Viename dokumente teigiama, jog Cezari\xc5\xb3 miestas apsuptas dviej\xc5\xb3 kaln\xc5\xb3 - vieno i\xc5\xa1 aukso, kito i\xc5\xa1 deimant\xc5\xb3. Tariami miesto gyventojai yra europie\xc4\x8diai, i\xc5\xa1sigelb\xc4\x97j\xc4\x99 i\xc5\xa1 sudu\xc5\xbeusi\xc5\xb3 laiv\xc5\xb3, po audr\xc5\xb3 Magelano s\xc4\x85siauryje, taip pat i\xc5\xa1gyven\xc4\x99 ink\xc5\xb3 imperijos atstovai, vaiduokliai ir Patagonijos mil\xc5\xbeinai.'